钦定古今图书集成/明伦汇编/皇极典/第226卷 > 北周
## 钦定古今图书集成/明伦汇编/皇极典/第226卷 > 北周

### 明帝

按《周书明帝本纪》，魏恭帝三年九月甲子，即皇帝位，
十一月丁巳，诏曰：“帝王之道，以宽仁为大。魏政诸有
轻犯未至重罪，及诸村民一家有犯乃及数家而被
远配者，并宜放还。”二年二月癸未，诏曰：“王者之宰
民也，莫不同四海，一远近，为父母而子之，一物失所，
若纳于隍，贼之境土，本同大化，往因时艰，致阻东西，
遂使疆场之间，互相抄掠。兴言及此，良可哀伤。自元
年以来，有被掠入贼者，悉可放免。”按《本纪》赞世宗
宽仁远度，叡哲博闻。处代邸之尊，实文昭之长。豹姿
已变，龙德犹潜，而百辟倾心，万方注意。及乎迎宣黜
贺，入纂大宗，而礼貌功臣，敦睦九族，率由恭俭，崇尚
文儒，亹亹焉其有君人之德者矣。

### 武帝

按《周书武帝本纪》，帝为大司空，甚为世宗所亲爱，朝
廷大事，多共参议。性沉深，有远识，非因顾问，终不辄
言。世宗每叹曰：“夫人不言，言必有中。”保定元年二
月丙午，省轝辇，去百戏。二年冬十月戊戌，诏曰：树
之元首，君临海内。本乎宣明教化，亭毒黔黎，岂唯尊
贵其身，侈富其位。是以唐尧疏葛之衣，麤粝之食，尚
临汾“阳而永叹，登姑射而兴想。况无圣人之德，而嗜
欲过之，何以克厌众心，处于尊位？朕甚恧焉。今巨寇
未平，军戎费广，百姓空虚，与谁为足？凡是供朕衣服
饮食，四时所须，爰及宫内调度，朕今手自减削。纵不
得顿行古人之道，岂曰全无庶几。凡尔百司，安得不
思省约，勗朕不逮者哉！”天和二年，省后宫罗绮工
人五百馀人。建德元年十二月庚寅，幸会道院，以
上善殿壮丽，遂焚之。三年三月癸酉，皇太后叱奴
氏崩。帝居倚庐，朝夕供一溢米，群臣表请，累旬乃止。
诏皇太子赟总釐庶政。五月庚申，葬文宣皇后于永
固陵，帝袒跣至陵所。辛酉，诏曰：“齐斩之情，经籍彝训，
近代沿革，遂亡斯礼。伏奉遗令，既葬便除。攀慕几筵，
情实未忍。三年之丧，达于天子，古今无易之道，王者
之所常行。但时有未谐，不得全制。军国务重，庶自听
朝。缞麻之节，苫庐之礼，率遵前典，以申罔极。百寮以
下，宜依遗令。”公卿上表，固请俯就权制，过葬即吉。帝
不许，引古礼答之，群臣乃止。于是遂申三年之制，五
服之内，亦令依礼。六年春正月辛丑，诏曰：“伪齐叛
涣，窃有漳滨，世纵淫风，事穷雕饰。或穿池运石，为山
学海；或层台累构，概日凌云。以暴乱之心，极奢侈之
事，有一于此，未或弗亡。朕菲食薄衣，以弘风教，追念
生民之费，尚想力役之劳。方当易兹弊俗，率归节俭。
其东山南园及三台，可并毁撤。瓦木诸物，凡入用者，
尽赐下民；山园之田，各还本主。”五月己丑，诏曰：“朕钦
承丕绪，寝兴寅畏，恶衣菲食，贵昭俭约。上栋下宇，土
阶茅屋，犹恐居之者逸，作之者劳，讵可广厦高堂，肆
其嗜欲。往者家臣专任，制度有违，正殿别寝，事穷壮
丽。非直雕墙峻宇，深戒前王，而缔构弘敞，有逾清庙。
不轨不物，何以示后。兼东夏初平，民未见德，率先海
内，宜自朕始。其露寝、会议、崇信、含光、云合、《思齐》诸殿
等，农隙之时，悉可毁撤，雕斲之物，并赐贫民，缮造之
宜，务从卑朴。”癸巳，行幸云阳宫。戊戌，诏曰：“京师宫殿，
已从撤毁，并邺二所，华侈过度，诚复作之非我，岂容
因而弗革。诸堂殿壮丽，并宜除荡，甍宇杂物，分赐穷
民。三农之隙，别渐营构，止”蔽风雨，务在卑狭。帝沉
毅有智谋，初以晋公护专权，常自晦迹，人莫测其深
浅。及诛护之后，始亲万机，克己励精，听览不怠，用法
严整，号令恳恻，群下畏服，莫不肃然。身衣布袍，寝布
被，无金宝之饰。诸宫殿华绮者，皆撤毁之，改为土阶
数尺，不施栌栱。其雕文刻镂，锦绣纂组，一皆禁断。后
宫嫔御，不过“十馀人。劳谦接下，自彊不息。以海内未
康，锐情教习。至于校兵阅武，步行山谷，履涉勤苦，皆
人所不堪。平齐之役，见军士有跣行者，帝亲脱靴以
赐之。每宴会将士，必自执杯劝酒，或手付赐物。至于
征伐之处，躬在行阵。性又果决，能断大事，故能得士
卒死力，以弱制强。”按《本纪》赞“高祖缵业，未亲万机”，
虑远谋深，以蒙养正。及英威电发，朝政惟新，内艰既
除，外略方始，乃苦心焦思，克己励精，劳役为士卒之
先，居处同匹夫之俭，修富民之政，务彊兵之术，乘仇
人之有衅，顺大道而推亡，五年之间，大勋斯集。摅祖
宗之夙愤，拯东夏之阽危。盛矣哉，其有成功者也